พระราชกฤษฎีกาจัดตั้งส่วนราชการในมหาวิทยาลัยสุโขทัยธรรมาธิราช ทบวงมหาวิทยาลัย พ.ศ.2532
พระราชกฤษฎีกา
พระราชกฤษฎีกา
จัดตั้งส่วนราชการในมหาวิทยาลัยสุโขทัยธรรมาธิราช
ทบวงมหาวิทยาลัย
พ.ศ. ๒๕๓๒
 

ภูมิพลอดุลยเดช ป.ร.
ให้ไว้ ณ วันที่ ๒
พฤศจิกายน พ.ศ. ๒๕๓๒
เป็นปีที่ ๔๔
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรปรับปรุงการจัดตั้งส่วนราชการในมหาวิทยาลัยสุโขทัยธรรมาธิราช
ทบวงมหาวิทยาลัย เพื่อให้เหมาะสมยิ่งขึ้น

อาศัยอำนาจตามความในมาตรา ๑๕๙
ของรัฐธรรมนูญแห่งราชอาณาจักรไทย และมาตรา ๙ วรรคหนึ่ง
แห่งพระราชบัญญัติมหาวิทยาลัยสุโขทัยธรรมาธิราช พ.ศ. ๒๕๒๑
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกาจัดตั้งส่วนราชการในมหาวิทยาลัยสุโขทัยธรรมาธิราช
ทบวงมหาวิทยาลัย พ.ศ. ๒๕๓๒

มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓
ให้ยกเลิก
(๑) พระราชกฤษฎีกาจัดตั้งสำนักงานอธิการบดีและสำนัก
มหาวิทยาลัยสุโขทัยธรรมาธิราช พ.ศ. ๒๕๒๒
(๒)
พระราชกฤษฎีกาจัดตั้งสำนักบรรณสารสนเทศและสำนักพิมพ์มหาวิทยาลัยสุโขทัยธรรมาธิราช
พ.ศ. ๒๕๒๙
(๓) พระราชกฤษฎีกาจัดตั้งสำนักการศึกษาต่อเนื่องมหาวิทยาลัยสุโขทัยธรรมาธิราช
พ.ศ. ๒๕๓๑

มาตรา ๔ ให้จัดตั้งส่วนราชการในมหาวิทยาลัยสุโขทัยธรรมาธิราช
ทบวงมหาวิทยาลัย ดังนี้
(๑) สำนักงานอธิการบดี
(๒) สำนักการศึกษาต่อเนื่อง
(๓) สำนักคอมพิวเตอร์
(๔) สำนักทะเบียนและวัดผล
(๕) สำนักเทคโนโลยีการศึกษา
(๖) สำนักบรรณสารสนเทศ
(๗) สำนักบริการการศึกษา
(๘) สำนักพิมพ์
(๙) สำนักวิชาการ

มาตรา ๕ ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้


ผู้รับสนองพระบรมราชโองการ
พลเอก ชาติชาย ชุณหะวัณ
นายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากมหาวิทยาลัยสุโขทัยธรรมาธิราช
ได้มีการขยายงานในด้านการใช้คอมพิวเตอร์เพื่อการจัดเตรียมและประเมินผลข้อมูลด้วยเครื่องคอมพิวเตอร์
การวิเคราะห์ และพัฒนาระบบคอมพิวเตอร์เพื่อใช้ในงานบริหาร งานบริการการเรียนการสอน
รวมทั้งงานบริการทางวิชาการแก่สังคมเพิ่มขึ้น
สมควรจัดตั้งสำนักคอมพิวเตอร์ขึ้นในมหาวิทยาลัยสุโขทัยธรรมาธิราช
และโดยที่สมควรปรับปรุงการจัดตั้งส่วนราชการในมหาวิทยาลัยสุโขทัยธรรมาธิราชเสียใหม่
เพื่อรวมการจัดตั้งส่วนราชการที่มีอยู่ในปัจจุบัน
และที่จัดตั้งเพิ่มเติมในครั้งนี้ให้อยู่ในกฎหมายฉบับเดียวกัน ซึ่งตามมาตรา ๙
วรรคหนึ่ง แห่งพระราชบัญญัติมหาวิทยาลัยสุโขทัยธรรมาธิราช พ.ศ. ๒๕๒๑
ได้กำหนดให้การจัดตั้งสำนักงานอธิการบดี สถาบันและสำนัก
ให้ตราเป็นพระราชกฤษฎีกา
จึงจำเป็นต้องตราพระราชกฤษฎีกานี้






















คุณากร/ผู้จัดทำ
๑๐ พฤศจิกายน ๒๕๕๓
วรัญญา/ผู้ตรวจ
๒ กุมภาพันธ์ ๒๕๕๔


















































[๑] ราชกิจจานุเบกษา
เล่ม ๑๐๖/ตอนที่ ๑๙๗/ฉบับพิเศษ หน้า ๒๐/๑๐ พฤศจิกายน ๒๕๓๒